Regnskabsstatistik for jordbrug 2023

Download og læs publikationen

16. december 2024

Publikationen beskriver økonomien i konventionelt og økologisk landbrug samt gartneri.

Statistikken dækker både heltids- og deltidsbedrifter. Publikationen gennemgår jordbrugserhvervet fordelt efter produktionsområde, bl.a. kvæg, svin, fjerkræ, planteavl og gartneri.

2023-udgaven viser blandt andet, at:

Driftsresultatet for alle heltidslandbrug på tværs af typer blev i gennemsnit godt 1,5 mio. kr. i 2023, hvilket var en halvering af resultatet fra 2022 på 3,1 mio. kr. Driftsresultatet efter beregnet ejeraflønning blev 1,0 mio. kr. mod 2,6 mio. kr. året før. Resultatet for 2023 svarede til en afkastningsgrad på 4,4 pct., hvor gennemsnittet af de foregående 10 år var 3,0 pct. 

Den store nedgang i driftsresultatet for heltidslandbrug afspejler, at resultatet i 2022 var exceptionelt højt, bl.a. som følge af høje priser på jordbrugets salgsprodukter. Derudover havde mange bedrifter realiserede gevinster ved låneomlægning i 2022, som i 2023 har betydet øgede renteudgifter. 

For både konventionelle og økologiske bedrifter med malkekvæg faldt driftsresultatet markant ift. 2022, der var det hidtidige bedste resultat i seriens løbetid (siden 2008). For konventionelle mælkeproducenter faldt driftsresultatet med 2,9 mio. kr. til 1,9 mio. kr., og for økologiske mælkeproducenter faldt resultatet med 2,7 mio. kr. til 0,8 mio. kr. Resultaterne skal ses i lyset af, at mælkeprisen i 2023 faldt med 17 pct. fra et rekordhøjt niveau i 2022. Målt som afkastningsgrad svarede driftsresultaterne til 5,8 pct. for de konventionelle og 3,6 pct. for de økologiske bedrifter. 

Det gennemsnitlige driftsresultat for heltidsbedrifter med konventionel svineproduktion steg 0,7 mio. kr. til 3,2 mio. kr. Det svarede til en afkastningsgrad på 6,8 pct., hvilket er en stigning på 2,7 procentpoint fra 2022. Udviklingen skyldes bl.a. priserne på svin og svinekød, der steg 19 pct. fra 2022 til 2023, hvorefter bruttoudbyttet fra svin steg med 2,8 mio. kr. til 19,3 mio. kr. Resultatet blev især trukket op af driftsformen søer med smågrise, som i 2023 i gennemsnit solgte 5 pct. flere grise til 30 pct. højere pris ift. 2022. Driftsresultatet for søer med smågrise steg som følge heraf med 3,8 mio. kr. til 5,2 mio. kr. i 2023. I kontrast hertil faldt driftsresultatet for driftsformen slagtesvin med 1,8 mio. kr. til 1,6 mio. kr. 

For økologiske svinebedrifter, der udgør omkring 1 pct. af den samlede svineproduktion, faldt det gennemsnitlige driftsresultat for heltidsbedrifter 1,3 mio. kr. til -971.000 kr. i 2023. Prisen på økologiske slagtesvin steg med 6,9 kr. til 2.120 kr. i 2023, hvilket var væsentligt mindre end prisudviklingen for konventionelle slagtesvin. Det skyldes til dels, at økologisk svinekød er mere rettet mod det danske marked, der var presset af inflation og stigende omkostninger i 2023. Afkastningsgraden var 0,1 pct., hvilket er 1,8 procentpoint mindre end året før. 

Driftsresultatet for de konventionelle fjerkræbedrifter var med 2,2 mio. kr. på niveau med året før, mens resultatet for de økologiske fjerkræbedrifter faldt med 0,5 mio. kr. til 0,7 mio. kr. Afkastningsgraderne var derefter hhv. 7,1 pct. og 2,5 pct. for henholdsvis konventionelle og økologiske bedrifter, mod 7,0 pct. og 2,2 pct. i 2022. 

Konventionelle heltidsbedrifter med planteavl fik i 2023 et driftsresultat på 0,5 mio. kr., hvilket var 2,2 mio. kr. mindre end året før. For de økologiske planteavlsbedrifter faldt driftsresultatet med 1,3 mio. kr. til -6.000 kr., og var således negativ for første gang siden 2010. Afkastningsgraden faldt med 2,3 procentpoint til 2,4 pct. for konventionelle planteavlsbedrifter og med 2,3 procentpoint til 2,0 pct. for de økologiske bedrifter. Udviklingen skyldes til dels, at udbytterne for flere afgrøder i 2023 var ramt af dårlig høst og faldende priser. 

For heltidsgartnerier faldt driftsresultatet med 0,2 mio. kr. til 1,0 mio. kr. i 2023. Det dækker over, at driftsresultaterne for begge typer væksthusgartnerier, prydplanter og væksthusgrøntsager, steg, mens driftsresultatet for alle typer frilandsgartnerier, frilandsgrøntsager, frugt og bær samt planteskole, faldt. Driftsresultatet var med 1,5 mio. kr. højest for gartnerier med væksthusgrøntsager (afkastningsgrad 13,6 pct.), mens det var 1,4 mio. kr. for frilandsgrøntsager (afkastningsgrad 5,5 pct.), 0,8 mio. kr. for prydplanter (afkastningsgrad 10,2 pct.) og hhv. 374.000 kr. og 242.000 kr. for frugt og bær samt planteskoler (afkastningsgrad hhv. 1,6 pct. og 3,6 pct.).

I 2023 var der 6.294 heltidslandbrug, hvilket var 929 færre end i 2022. I løbet af blot ti år er antallet af heltidslandbrug faldet med knap 5.000 bedrifter, svarende til -44 pct. Udviklingen skyldes en nedgang i antallet af konventionelle heltidsbedrifter, da antallet af økologiske heltidsbedrifter er steget i samme periode. Den største tilbagegang er sket for bedrifterne specialiserede i slagtesvin, som siden 2013 er blevet 56 pct. færre. Fra 2022 til 2023 var der derudover et markant fald på 259 bedrifter til 575 bedrifter, hvilket kan tilskrives den dårlige økonomi i at producerede slagtesvin i 2023. 

Familieindkomsten på et gennemsnitligt konventionelt heltidslandbrug var 2,1 mio. kr. i 2023, hvilket var 1,6 mio. kr. mindre end i 2022. De personlige skatter udgjorde 587.000 kr. og privatforbruget var 491.000 kr. Det efterlod en opsparing på 1,0 mio. kr. mod 2,6 mio. kr. året før. For økologiske heltidslandbrug var indkomsten 0,8 mio. kr., hvilket var 2,0 mio. kr. mindre end i 2022.

Om publikationen

Titel: Regnskabsstatistik for jordbrug

Emne: Erhvervsliv

ISBN pdf: 978-87-501-2456-6

Udgivet: 16. december 2024 kl. 08:00

Antal sider: 113

Kontakt

Charlotte Filt Slothuus
Telefon: 24 26 05 58
Mail: cfs@dst.dk

Andre udgivelser i denne serie

Alle
2024
2023
2022
2021
2020
2019
2018
2017
2016
2015
2014
2013
2012
2011
2010